b'\n_START_ARTICLE_\nHemne\n_START_SECTION_\nGeografi\n_START_PARAGRAPH_\nH\xc3\xb8yeste fjell er Ruten med sine 1040 meter over havet, p\xc3\xa5 grensen mot Rindal. St\xc3\xb8rste \xc3\xb8y er R\xc3\xb8st\xc3\xb8ya; \xc3\xb8ya er vernet som barskogsreservat. Rovatnet, som ligger like s\xc3\xb8r for Kyrks\xc3\xa6ter\xc3\xb8ra, er st\xc3\xb8rste innsj\xc3\xb8.\n_START_SECTION_\nSamfunn\n_START_PARAGRAPH_\nEn idrettshall gir mulighet for allsidig aktivitet. For \xc3\xb8vrig har kommunen en godt utbygd helse- og sosialtjeneste.\n_START_SECTION_\nSkoler\n_START_PARAGRAPH_\nKommunen har 3 grunnskoler. Fire kommunale og fire private barnehager dekker stort sett ettersp\xc3\xb8rselen etter barnehageplasser. I kommunen er det ogs\xc3\xa5 lokalisert en videreg\xc3\xa5ende skole, Hemne videreg\xc3\xa5ende skole.\n_START_SECTION_\nN\xc3\xa6ringsliv\n_START_PARAGRAPH_\nKommunen har et variert n\xc3\xa6ringsliv. Den st\xc3\xb8rste industriarbeidsplassen er Wacker Holla Metall som produserer silisiummetall. Andre viktige n\xc3\xa6ringer er landbruk, oppdrett av laksefisk, rogn- og smoltproduksjon, trevareproduksjon, transport og service med bl.a. handel og hotell. N\xc3\xa6rheten til ilandf\xc3\xb8ringssted for gass og Equinor metanolfabrikk p\xc3\xa5 Tjeldbergodden i Aure kommune er en viktig faktor for n\xc3\xa6ringslivet.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er Ner\xc3\xb8ra, plassen foran r\xc3\xa5dhuset p\xc3\xa5 Kyrks\xc3\xa6ter\xc3\xb8ra. Navnet Ner\xc3\xb8ra blir lite brukt. Plassen er utformet som et type torg, og kommunen har ogs\xc3\xa5 plantet tusen\xc3\xa5rsstreet sitt her, som er en eik.'